Strandfontein-hengelaar doodgeskietFoto: NSRI ŉ Hengelaar is dood nadat hy en ŉ vriend Sondagoggend by Strandfontein aan die weskus aangeval en geskiet is. “Die twee hengelaars is omstreeks 05:00 deur ŉ onbekende hoeveelheid mans oorval,” het Craig Lambinon, woordvoerder van die Nasionale Seereddingsinstituut (NSRI) in ŉ verklaring gesê. “Een van die hengelaars het by ons reddingstasie om hulp kom aanklop.” Lambinon sê die span vrywilligers was die oggend vroeg reeds by die reddingstasie om ŉ kragopwekker aan te skakel toe die hengelaar by hulle aangekom het. Die span het die nooddienste van die Wes-Kaapse departement van gesondheid en die polisie ontbied. Hulle is met hul seereddingsvoertuig na die toneel, omstreeks 400 meter van die reddingstasie. “Die man, in sy vroeë 40’s, was in ŉ kritieke toestand,” het Lambinon bygevoeg. “Hy is in sy bors geskiet.” Paramedici het langer as ŉ uur tevergeefs gespook om hom te red. Die polisie het die gebied afgesper en ondersoek ŉ saak van moord.